ПРАВИЛНИК
ЗА УСТРОЙСТВОТО И ДЕЙНОСТТА НА ЦЕНТЪР ЗА ПОДКРЕПА ЗА ЛИЧНОСТНО РАЗВИТИЕ-ОБЩЕЖИТИЕ ЗА СРЕДНОШКОЛЦИ – РУСЕ 

ГЛАВА ПЪРВА
ОБЩИ ПОЛОЖЕНИЯ

Чл. 1. С този правилник се определят устройството, функциите, дейностите и финансирането на ученическите общежития, чиято дейност не се организира от училища. (самостоятелни ученически общежития).
Чл. 2. (1) Общежитие за средношколци е център за подкрепа за личностно развитие (ЦПЛР) по смисъла на чл. 49, ал. (3) от Закона за предучилищното и училищното образование (ЗПУО). 
(2) Общежитие за средношколци по ал.1 изпълнява дейности по чл. 49, ал. 1, т. 1 от ЗПУО, като:
1. осъществява държавната политика за осигуряване и предоставяне на общежитие за учениците, обща и допълнителна подкрепа за личностно развитие чрез организиране на дейности за развитие на индивидуалните им способности и дарования в областта на науките, технологиите, изкуствата, спорта, придобиването на умения за лидерство и други;
2. изгражда култура в организацията и самоорганизацията на учениците;
3. разработва и участва в програми и проекти за активизиране на взаимодействието между общежитието, семейството и социалната среда. 
4. разработва Етичен кодекс на общността в ЦПЛР-Общежитие за средношколци и правилник за дейността на комисията по етика.
(3) Дейността на ЦПЛР-Общежитие за средношколци се основава на принципите на свободния избор и доброволното участие на всички ученици без разлика на пол, вероизповедание, етническа принадлежност, социално състояние и др.
Чл. 3. (1) ЦПЛР-Общежитие за средношколци-Русе е юридическо лице и притежава собствен печат, идентификационен код по БУЛСТАТ-000525126 и банкова сметка.
(2) ЦПЛР-Общежитие за средношколци има седалище и адрес на управление–гр. Русе, бул. „Липник” 117
Чл. 4. Учебно-възпитателната дейност на ЦПЛР-Общежитие за средношколци се регулира от настоящия Правилник, който може да се актуализира и изменя с решение на Педагогическия съвет.
Чл. 5. Учебно-възпитателната дейност в ЦПЛР-Общежитие за средношколци се провежда на български език, съгласно Конституцията на Република България.
Чл. 6. Не се допуска пропагандирането и налагането на идеологически и религиозни доктрини от ученици и служители на територията на ЦПЛР-Общежитие за средношколци.
Чл. 7. Учениците ползват определената налична база на ЦПЛР-Общежитие за средношколци за самоподготовка и развитие на интересите и способностите си.
Чл. 8. Всички умишлени повреди на материалната база се възстановяват от извършителите.
Чл. 9. Ръководството и възпитателите на ЦПЛР-Общежитие за средношколци не носят отговорност за злополуки и други събития с негативни за учениците последствия, станали в резултат на неспазване разпоредбите на настоящия правилник, с който родителите и учениците се запознават при постъпване в общежитието, както и за резултатите от събития, случили се извън общежитието.
Чл. 10. През учебната година в ЦПЛР-Общежитие за средношколци режим на работа на педагогическия персонал е непрекъсваем, съгласно чл.142, ал.1,2 от Кодекса на труда.
Чл. 11. ЦПЛР-Общежитие за средношколци носи отговорност за:
(1) Изпълнение на ЗПУО, държавните образователни изисквания, концепцията за развитие на средното образование, Закона за закрила на детето (ЗЗД), ППЗЗД и други документи, засягащи неговата дейност.
(2) Поетите задължения при приемането на учениците, в т.ч. спазване на чл. 7, ал. 2 и чл. 8, ал. 3 от ЗЗД, спазване на Правилника за БУВОТ, създаване на условия за самоподготовка, опазване живота и укрепване здравето на учениците в ЦПЛР-Общежитие за средношколци.
(3) Извършването на дейности и прояви, които противоречат на законите на страната, ограничават правата и свободите на личността или вредят на учебно-възпитателния процес.

ГЛАВА ВТОРА
ОРГАНИЗАЦИЯ НА ДЕЙНОСТТА В ЦПЛР-ОБЩЕЖИТИЕ ЗА СРЕДНОШКОЛЦИ – РУСЕ

РАЗДЕЛ I
ФУНКЦИИ И ДЕЙНОСТИ НА ЦПЛР-ОБЩЕЖИТИЕ ЗА СРЕДНОШКОЛЦИ

Чл. 12. (1) ЦПЛР-Общежитие за средношколци организира и провежда дейности за развитие на интересите, способностите, компетентностите и изявата в областта на науките, технологиите, изкуствата и спорта и осигурява обща и допълнителна подкрепа за личностно развитие на учениците.
(2) Общата подкрепата по ал. 1 включва:
1. настаняване на учениците за живеене и нощуване;
2. осигуряване на условия за организиране и провеждане на самоподготовка на учениците;
3. провеждане на консултации по учебни предмети и индивидуална работа;
4. организиране и провеждане на занимания по интереси и организиран отдих и спорт;
5. кариерно ориентиране на учениците;
6. дейности по превенция на насилието и преодоляване на проблемното поведение;
7. педагогическа и психологическа подкрепа;
8. работа с родители.
(3) Подкрепата по ал. 2 се предоставя чрез:
1. организиране и провеждане на обучителна дейност чрез самоподготовка и консултации в области на науката по учебните предмети на  учениците;
2. проучване на интересите, способностите и компетентностите на учениците и създаване на условия за тяхното пълноценно развитие и изява;
3. организиране на творческа и спортна дейност за ученици чрез участие в организиран отдих и спорт;
4. подпомагане на професионалното ориентиране на учениците чрез стимулиране развитието на личностни качества, социални и творчески умения в областта на науките, технологиите, изкуствата и спорта;
5. организиране и провеждане на занимания в групи в областта на науката технологиите, изкуствата, спорта, гражданското и здравното образование, както и за придобиване на умения за лидерство;
6. участие в общински, областни, национални и международни проекти, програми и форуми;
7. допълнителна подкрепа на  учениците с изявени дарби. 
Чл. 13. ЦПЛР-Общежитие за средношколци има следните цели:
1. подготовка чрез занимания по интереси на учениците за изява и пълноценна реализация; 
2. съгласуване на формите за педагогическо въздействие с потребностите на учениците и съхраняване на българската национална култура и традиции;
3. осигуряване на условия за утвърждаването на учениците като активни субекти на своето развитие;
4. създаване на мобилни модели за работа с учениците. 
Чл. 14. (1) ЦПЛР-Общежитие за средношколци осъществява следните дейности:
1. подпомага интелектуалното, емоционалното и физическото развитие и социалната реализация на учениците в съответствие с потребностите, способностите и интересите;
2. съдейства за съхраняването и утвърждаването на българската национална идентичност;
3. подпомага професионалната насоченост и придобиването на компетентности в подготовката и самоподготовката по учебната програма от области на науката и технологиите, необходими за успешна личностна и професионална реализация;
4. съдейства за ранното откриване на заложбите на учениците, стимулира познавателните интереси и творческите способности и насърчава тяхното развитие и реализация; 
5. подпомага формирането на устойчиви нагласи и мотивация за учене през целия живот;
6. съдейства за придобиване на компетентности за разбиране и прилагане на принципите на демокрацията и правовата държава, на човешките права и свободи, на активното и отговорно гражданско участие;
7. съдейства за формирането на толерантност и уважение към правата на  учениците и хората с увреждания;
8. подпомага познаването на националните, европейските и световните културни ценности и традиции;
9. осъществява информационна и консултантска дейност с ученици и родители за видовете занимания по интереси, за подкрепа за личностно развитие, за съдържанието и условията на работа в тях;
10. организира колективни и индивидуални, постоянни и временни организационни педагогически форми и изяви на ученици на общинско, регионално и национално равнище;
11. стимулира ученици и възпитатели за постигане на високи резултати в провежданите обучителни и творчески дейности; 
12. разработва и участва в национални и международни проекти;
13. участва със свои представители в национални и международни инициативи. 

РАЗДЕЛ II
ОРГАНИЗАЦИЯ НА ДЕЙНОСТТА В ЦПЛР-ОБЩЕЖИТИЕ ЗА СРЕДНОШКОЛЦИ

Чл. 15. Работата в ЦПЛР-Общежитие за средношколци се осъществява по график, вечерен час и пропускателен режим регламентирани в Правилника за устройството и дейността, приет на ПС и утвърдени със заповед на директора.  
Чл. 16. (1) Дейността на ЦПЛР-Общежитие за средношколци се осъществява в съответствие с годишния план за дейността на институцията, приет от педагогическия съвет и утвърдени от директора.
(2) В годишния план за дейността на институцията се включват:
1. брой на учебните седмици – за групите;
2. наименование на областите и организационно педагогическите форми;
3. видове клубове и дейността им през учебната година;
4. темите и графикът за заседанията на педагогическия съвет;
5. дейностите за постигане на резултатите от образователния и възпитателния процес;
6. дейностите, свързани с квалификацията на възпитателите;
7. дейностите по осъществяване на вътрешен контрол- контролната дейност на директора;
8. дейности при взаимодействието с родители, партньори и институции;
9. изяви и участие в дейности на общинско, регионално, национално и международно равнище.
Чл. 17. (1) Дейностите в ЦПЛР-Общежитие за средношколци се провеждат в съответствие с графика за учебното време и ваканциите за учебната година, утвърден от Министъра на образованието и науката.
(2) Учебната година в ЦПЛР-Общежитие за средношколци започва на 1 септември и е с продължителност дванадесет месеца.
Чл. 18. (1) Учениците, настанени в ЦПЛР-Общежитие за средношколци, се разделят на групи, които са основна организационна единица.
(2) Групите се организират за една учебна година.
(3) Учениците се разпределят в един корпус – северен.
(4) Групите се обозначават с римски цифри във възходящ ред и име на груповия възпитател. 
(5) Деленето на групи, номерирането им и определянето на броя на учениците в тях се извършва от директора, в съответствие с Наредба № 3 от 18.02.2008г. за нормите за преподавателска работа и реда за определяне на числеността на персонала в системата на народната просвета на МОН.
(6) Комисията по прием на ученици в ЦПЛР-Общежитие за средношколци се избира на Педагогически съвет и със заповед на директора и работи по приема. Целогодишно в нея участват определени от директора административни лица.
(7) Възпитателите, осъществяват педагогическата си дейност и със сборни групи.
(8) Групите по ал. 1 се вписват в Списък-образец №3 и определените за тях часове за норматива на възпитателя включват: самоподготовка, занимания по интереси, организиран отдих и спорт, консултации по учебни предмети, подкрепа и развитие на личността на учениците, педагогическа и психологическа подкрепа.
Чл. 19. (1) В началото на учебната година директорът назначава със заповед групов възпитател за всяка група.
(2) При необходимост, за по-добра организация на работата се извършва вътрешно преразпределение, като броят на учениците в група може да бъде по-голям или по-малък от първоначално средно установения и се съблюдава общият брой на учениците и сформираните групи да е в съответствие с определените нормативи и капацитетните възможности на базата.
Чл. 20. (1) Седмичното разписание на заниманията в ЦПЛР-Общежитие за средношколци включва дейности за самоподготовка, консултации, занимания по интереси с цел подкрепа и личностно развитие, педагогическа и психологическа подкрепа, отдих и спорт при спазване на здравословни и безопасни условия на обучение и труд.
(2) Продължителността на заниманията за учениците се регулират със седмично разписание и дневен режим.
Чл. 21. Организацията на образователно-възпитателния процес и видът на формите се определят с годишен план за дейността на ЦПЛР-Общежитие за средношколци, приет от ПС в началото на учебната година и програма за работа по групи.
Чл. 22. (1) Програмата за работа по групи определя целите и задачите на образователно- възпитателния процес и определя структурата и обема на учебната дейности за всяка група. 
(2) Програма за работа по групи се разработва от възпитателя, ръководител на организационната педагогическа форма, и се утвърждава от директора. 
Чл. 23. Учениците, участници в организационните педагогически форми, в процеса на образователните дейности имат правата и задълженията по Глава девета, раздел I на ЗПУО, в съответствие с предмета на дейност на ЦПЛР-Общежитие за средношколци, както и тези описани в Глава втора, раздел V на настоящия правилник.
Чл. 24. Резултатите от дейностите на организационните педагогически форми се представят пред родителите и обществеността /на сайта на общежитието, концерти, презентации, печатни издания или други/.
Чл. 25. (1) Възпитателите, участници в образователно-възпитателния процес на ЦПЛР-Общежитие за средношколци имат правата и задълженията съгласно Глава единадесета, раздел II от ЗПУО.
(2) Възпитателите в ЦПЛР-Общежитие за средношколци могат да предлагат и прилагат специфични методи на педагогическа работа и иновационни програми.
(3) Възпитателите получават грамоти и успехите им за постигнати високи резултати се популяризират.

РАЗДЕЛ III
НАСТАНЯВАНЕ И ДОМУВАНЕ НА УЧЕНИЦИТЕ В ЦПЛР-ОБЩЕЖИТИЕ ЗА СРЕДНОШКОЛЦИ

Чл. 26. В ЦПЛР-Общежитие за средношколци се приемат ученици при следните условия:
(1) Ученици от всички училища във всички форми на обучение.
(2) Ученици, които не страдат от болести, застрашаващи здравето и спокойствието на домуващите.
(3) Ученици, които по настояване на родителите ще нощуват вкъщи в по-голямата част от времето. Същите няма да заплащат месечна такса.
Чл. 27. (1) Приемането на учениците в ЦПЛР-Общежитие за средношколци се извършва след класиране по заявления–образец, за всяка учебна година.
(2) Учениците, които са приети и настанени в ЦПЛР-Общежитие за средношколци и желаят да останат и през следващата учебна година, подават заявление при груповия си възпитател в края на всяка учебна година. Ученици, които не са подали молби при груповия си възпитател, се считат за напуснали!
(3) Класирането на учениците се извършва от комисията по прием и се утвърждава със заповед на директора.
(4) Комисията предлага на директора да приема текущо на свободните места, през учебната година ученици, желаещи да постъпят в ЦПЛР-Общежитие за средношколци, чиито заявления за постъпване се разглеждат в срок от три дни.
(5) Ученици, чиито родители/настойници не са заплатили месечни такси и/или нанесени материални щети, се класират и настаняват в ЦПЛР-Общежитие за средношколци след уреждане на финансовите взаимоотношения между родителите/настойниците и институцията.
(6) С решение на Педагогическия съвет, не се допускат до класация ученици, които системно са нарушавали ПД на ЦПЛР–ОС през изтеклата учебна година.
Чл. 28. (1) Настаняването на учениците в ЦПЛР-Общежитие за средношколци може да става най-рано един ден преди началото на учебните занятия.
(2) Сроковете, необходимите документи и условията за кандидатстване на учениците се приемат от Педагогическия съвет в края на всяка учебна година.
Чл. 29. (1) Учениците, настанени в ЦПЛР-Общежитие за средношколци, домуват по време на учебните занятия, и в случаите по ал.2, ал.3, ал.4.
(2) Престоят на учениците в ЦПЛР-Общежитие за средношколци е не по-късно от 30 юни за съответната година или 15 юли за ученици, които са на учебен стаж и на поправителни изпити, а за учениците от 12 клас до 15 май и по време на ДЗИ.
(3) През определените от МОН ваканции и обявени неприсъствени дни от министъра, учениците напускат ЦПЛР-Общежитие за средношколци, ако не се налага по решение на МОН или ръководството на съответното училище да учат или участват в организирани мероприятия.
(4) За явяване на изпити или организирани мероприятия /състезания, екскурзии и др. подобни/ учениците могат да нощуват в ЦПЛР-Общежитие за средношколци само след представяне на съответен документ от учебното заведение или организаторите. 
Чл. 30. (1) Настаняването на учениците в ЦПЛР-Общежитие за средношколци се извършва в присъствието на единия от родителите /настойника/.
(2) След настаняване в общежитието възпитателят запознава учениците и родителите с изискванията на Правилника за устройството и дейността на ЦПЛР-Общежитие за средношколци, с наличната материално-техническа база, която могат да използват  и с битовите условия.
(3) При напускане на ЦПЛР–ОС, учениците подават Заявление-образец в присъствието на родител/настойник.
Чл. 31. (1) При настаняване в общежитието учениците и родителите /настойниците/ подписват декларации за заплащане на виновно нанесена имуществена вреда.
(2) При невъзможност да се установи нарушителят /виновникът/ щетата се възстановява имуществено или стойностно от:
а/ учениците от етажа;
б/ учениците от групата;
в/ учениците от стаята.
(3) Процедурата по възстановяването на щетите стойностно или веществено е следната: 
а/ при стойностно възстановяване на щета от ученик се прави копие на банковото извлечение за постъпилата сума и се запознава срещу подпис ученика и родителя;
б/ при веществено възстановяване на щета от ученик, ученикът сам закупува съответната вещ, а в случай, че закупената вещ е от възпитател или служител, копие от касовата бележка се дава срещу подпис на ученика или родителя;
в/ веществено възстановените повреди се предават на работника-поддръжка; уведомява се Директора;
г/ при стойностно възстановяване на щети, сумите се внасят при счетоводителя; уведомява се Директора.
Чл. 32. Персоналът на ЦПЛР-Общежитие за средношколци /ръководство, възпитатели и непедагогически персонал/ не носи отговорност за посегателства върху аудио, видео и друга техника, внесена в ЦПЛР-ОС от учениците по тяхна инициатива или други скъпоценни вещи.

РАЗДЕЛ IV
ДНЕВЕН РЕЖИМ

Чл. 33. (1) Учениците, настанени в ЦПЛР-Общежитие за средношколци, спазват следния дневен режим:
06ºº–08ººч. – ставане от сън, личен тоалет, подготовка и тръгване за училище (за учащите І смяна)
08ºº–09ººч. – почистване на стаите (за учащите ІІ смяна)
09ºº–11ººч. – самоподготовка (за учащите ІІ смяна)
11ºº–12ººч. – консултации / свободно време (за учащите ІІ смяна)
12ºº–13ººч.  – подготовка и тръгване за училище (за учащите ІІ смяна)
13ºº–15ººч. – почистване на стаите (за учащите І смяна)
15ºº–17ººч. – самоподготовка (за учащите І смяна)
17ºº–19ººч. – свободно време / консултации (за учащите І смяна)
19ºº–20ººч. – консултации
20ºº–22ººч. – свободно време
22ºº–06ººч. – вечерна проверка, сън
 (2) Дневният режим е задължителен от понеделник до четвъртък за всички ученици от ЦПЛР-Общежитие за средношколци. Изключения от него се допускат с разрешение на възпитателите.
Чл. 34. Режим за работа на педагогическия персонал:
1. При изпълнение на задължителната норма преподавателска работа /ЗНПР/ се включват следните дейности, методи, форми и средства за постигането им чрез конкретни мероприятия:
а/ самоподготовка (за постигане на добри резултати в усвояването на учебния материал, работата на ученика с учебни пособия, учебници, книги, компютри и др.) – планиране, организиране и ръководство на самоподготовката на учениците. 
- организиране на самоподготовката (присъствие и ангажираност на учениците);
- подпомагане процеса на самоподготовка;
- прилагане на подходящи методи и средства от възпитателя при образователно-възпитателния процес;
- спазване на дисциплина при провеждане на самоподготовката.
б/ консултации с ученици (допълнителна помощ при усвояване на учебния материал)
- консултации по учебните предмети;
- индивидуална работа с изоставащи ученици;
- оказване на индивидуална помощ на нуждаещи се ученици;
- даване на обяснение, съвети, препоръки и други, свързани с подготовката на ученика;
- насочване на учениците към друг педагог със специалност, необходима за консултиране по даден предмет;
- използване на интерактивни методи при консултациите;
- решаване на казуси и използване на иновационни похвати.
в/ занимания по интереси – проучване, насърчаване и обхващане на учениците в заниманията по интереси (организиране на мероприятия, свързани с възпитателно въздействие за изграждането на социални умения, естетически, етични и морални норми за постигане на нравствено поведение и добро възпитание)
- определяне интересите на учениците;
- организиране и провеждане на културни мероприятия в и извън ЦПЛР-Общежитие за средношколци, като се спазват условията за опазване живота и здравето на учениците;
- даване на примери за добро поведение, постъпки, отношение, уважение и др.;
-	поощряване на изявите учениците с награди (морални, материални) – участия в изложби, медийни представяния, съвместни дейности с читалища и други звена от науката и културата;
- отбелязване на бележити дати, събития и провеждане на беседи.
г/ организиран отдих (осигуряване на безопасни условия за почивка, както и грижа за живота и здравето на учениците)
- проверка на присъстващите ученици в 22ººч. и отразяване на отсъстващите (причини);
- осигуряване на 8 часова почивка;
- превенция на агресивно поведение на учениците;
- при нарушения на Правилника за устройството и дейността на ЦПЛР-Общежитие за средношколци  вземане на педагогически мерки;
- уведомяване на съответните органи и ръководството при случай на инцидент;
- оказване на долекарска медицинска и друга помощ на нуждаещите се ученици;
- проверка на МТБ, с цел осигуряване на здравословни и безопасни условия и отразяване на неизправностите;
- недопускане на ученици да излизат от общежитието след 22ººч. без писмено съгласие на родител/настойник и директор.
д/ организиран спорт (постигане на физическо възпитание у подрастващите, чрез провеждане на спортни мероприятия)
- спортни игри;
- турнири;
- посещения на спортни състезания;
- занимания във фитнес зала.
е/ подкрепа и развитие на личността на учениците с цел постигане на компетентности и изяви в областта на науките, технологиите, изкуствата и спорта (подготовка, откриване и оценка на дейностите на учениците, свързани с ученически, социални и творчески изяви)
- даване на оценка и похвала за различните добри прояви на учениците в училище, обществото и в бита им;
- получаване на информация за социалния статус на учениците с цел правилно насочване и развитие на определени възможности;
- създаване на навици за здравословен начин на живот;
· взаимодействие с учителите на учениците и с другите педагогически специалисти;
· информиране и консултиране на родителите (настойниците) по въпроси, свързани с обучението, възпитанието и социализацията на ученика; 
· подаване на сведение за успеха на учениците за изготвяне на анализ и за подпомагане на нуждаещите се;
- мотивиране и насърчаване на учениците за създаване на хигиенни навици и оптимална битова среда.
ж/ педагогическа и психологическа подкрепа на учениците
- дейности за превенция на насилието и тормоза и преодоляване на проблемното поведение на учениците;
- грижа за опазване на здравето и безопасността на учениците;
- кариерно ориентиране на учениците – избор на професия, откриване и насочване.
з/ осигуряване на допълнително обучение и консултации на учениците за повишаване на социалните им умения.
2. Методите, средствата и формите за провеждане на конкретните мероприятия и педагогически дейности се избират от възпитателите.
3. Дейностите да се провеждат съгласно смените на възпитателите както следва:
І-ва смяна - 07ºº-13ººч.
- 07ºº-09ººч. – подкрепа и развитие на личността на учениците 
- 09ºº-11ººч. – самоподготовка
- 11ºº-12ººч. – консултации с ученици / организиране свободното време на учениците
- 12ºº-13ººч. – педагогическа и психологическа подкрепа 

ІІ-ра смяна - 13ºº-19ººч.
- 13ºº-15ººч. – подкрепа и развитие на личността на учениците /веднъж седмично – час на групата 14ºº-15ººч., за учениците от СУ от 18ºº до 19ººч./
- 15ºº-17ººч. – самоподготовка
- 17ºº-19ººч. – консултации с ученици / организиране свободното време на учениците

ІІІ-та смяна - 19ºº-07ººч.
- 19ºº-21ººч. – консултации с ученици / подкрепа и развитие на личността на учениците 
- 21ºº-22ººч. – организиране свободното време на учениците
- 22ºº-06ººч. – организиран отдих
- 06ºº-07ººч. – подкрепа и развитие на личността на учениците

Дневна 12 часова смяна - 07ºº-19ººч.
- 07ºº-09ººч. – подкрепа и развитие на личността на учениците 
- 09ºº-11ººч. – самоподготовка
- 11ºº-12ººч. – консултации с ученици / организиране свободното време на учениците
- 12ºº-13ººч. – педагогическа и психологическа подкрепа 
- 13ºº-15ººч. – подкрепа и развитие на личността на учениците /веднъж седмично – час на групата 14ºº-15ººч., за учениците от СУ от 18ºº до 19ººч./
- 15ºº-17ººч. – самоподготовка
- 17ºº-19ººч. – консултации с ученици / организиране свободното време на учениците

4. Установените дейности и форми са задължителни за всички възпитатели и по изключение могат да се извършват, в различни от посочените часове, с разрешение на ръководството.
5. Дейностите по чл. 4, ал. 5 от Наредба № 4 за нормиране и заплащане на труда и задълженията на възпитателите да се изпълняват както в задължителната норма преподавателска работа, така и в останалото работно време през работния ден в рамките  на 40 часова работна седмица в изпълнение на чл. 142, ал. 1 и 2 от КТ по изготвени месечни графици.
6. Мероприятията, които се провеждат с учениците извън ЦПЛР-Общежитие за средношколци предварително се съгласуват с ръководството.
7. Часът на групата се провежда от груповия възпитател, съгласно тематичния план от годишната програма за възпитателна работа, извън времето, утвърдено за самоподготовка.
8. В дневниците се отразяват посочените дейности и в резюме конкретните мероприятия, както и  часовете на смяната.
9. Дежурният възпитател в съответната смяна съвместява педагогическите си дейности със специфични за вътрешната организация на работа дейности както следва:
а/ при отсъствие на директора го представлява пред различни органи и институции;
б/ при необходимост се свързва с органите на МВР, БМП, ППО и уведомява своевременно ръководството на ЦПЛР-Общежитие за средношколци;
в/ съхранява служебния GSM по време на смяната си.

РАЗДЕЛ V
ПРАВА И ЗАДЪЛЖЕНИЯ НА УЧЕНИЦИТЕ

Чл. 35. Ученикът има право:
(1) Да бъде обучаван и възпитаван в здравословна, безопасна и сигурна среда;
(2) Да бъде защитен от ЦПЛР-Общежитие за средношколци и от органите, упоменати в ЗЗД и ППЗЗД при накърняване на личното му достойнство и нарушаване на човешките му права.
(3) Да дава мнения и предложения пред ръководството на ЦПЛР-Общежитие за средношколци и възпитателите по организацията и провеждането на цялостната дейност в общежитието.
(4) Да ползва материално-техническата база на ЦПЛР-Общежитие за средношколци в извънучебно време за развитие на интересите и способностите си по ред, определен от директора.
(5) Да бъде поощряван с материални и морални награди за постигнати високи резултати в учебната и възпитателната дейност.
(6) Да бъде насочван, стимулиран и подпомаган за развитие на неговите дарби, умствени и физически способности.
(7) Да получава безплатни консултации по предмети от възпитателите в ЦПЛР-Общежитие за средношколци, в регламентираното от дневния режим време и при организиране на самостоятелната си самоподготовка.
(8) Да получава библиотечно-информационно обслужване.
(9) Да получава информация относно обучението, възпитанието, правата и задълженията си. 
(10) Да получават обща и допълнителна подкрепа за личностно развитие.
(11) Да участва по свой избор в организираните форми на ЦПЛР-Общежитие за средношколци дейности.
(12) Да получава от възпитателите информация по въпроси, свързани с неговото обучение, възпитание и формиране.
Чл. 36. Ученикът има следните задължения:
(1) Да не отсъства от часовете за самоподготовка и вечерна проверка в ЦПЛР-Общежитие за средношколци без уважителни причини.
(2) Уважителните причини се удостоверяват с медицинска бележка, документ от спортен клуб или с уведомително писмо от родителя /настойника/.
(3) Да не участва в хазартни игри, да употребява тютюн и тютюневи изделия, алкохол и наркотични вещества.
(4) Да не участва в политически партии и други организации до навършване  на 18 годишна възраст.
(5) Да не живее в ЦПЛР-Общежитие за средношколци ако е напуснал училище, сключил граждански брак или прекъснал обучението си.
(6) Да не накърнява с поведението си авторитета и достойнството на възпитателя и непедагогическия персонал.
(7) Да не създава пречки на възпитателите и обслужващия персонал при и по повод изпълнение на служебните задължения.
(8) Да не накърнява личното достойнство на съучениците си, да не прилага физическо, психическо или друг вид насилие върху тях.  
(9) Да не внася оръжие, електрошокови устройства, както и други предмети, които са източник на повишена опасност.
(10) Да не съдейства за влизането и престоя в сградата на външни лица. 
(11)  Да не ползва нерегламентирано електроуреди и заключващи се устройства. 
(12) Да не влиза в чужди стаи с цел  кражба.
(13) Да изпълнява задълженията си, определени с този Правилник.
(14) Да съхранява авторитета на ЦПЛР-Общежитие за средношколци и да допринасят за развитие на добрите традиции.
(15) Да опазва материално-техническата база на ЦПЛР-Общежитие за средношколци и предоставеното му за ползване имущество, библиотечни материали и др.
(16) При загубване или унищожаване на предоставено за ползване имущество учениците го възстановяват веществено или стойностно по действащи в момента цени.
(17) Да носи личната си карта и пропуска за ЦПЛР-Общежитие за средношколци.
(18) Да спазва изискванията по Правилника за БУВОТ, противопожарна безопасност, стихийни бедствия и аварии.
(19) Да влиза и излиза в ЦПЛР-Общежитие за средношколци през определените за целта места.
(20) Да показва личния си пропуск при поискване от портиера. 
(21) Да спазва ред и тишина в стаите, занималните и коридорите на ЦПЛР-Общежитие за средношколци, както и в района.
(22) Да спазва личната си хигиена, хигиената в стаите и в сервизните помещения. 
(23) Да уведомява възпитателя за забелязани аварии и злополуки в общежитието.
(24) При напускане в края на учебната година задължително издава лично водещото му се имущество, като уведомява груповия или дежурния възпитател, в противен случай се търси чрез полиция, община, училище.
(25) При напускане по време на учебната година, освен задълженията си по т.24, ученикът попълва заявление по образец, до 16 г. в присъствието на родител или настойник, а над 16 г. с писмено уведомяване на родител или настойник. 
(26) Абсолютно се забранява снимането на лица без тяхно съгласие и качването на съответните снимки в социалните мрежи.
(27) Не предявява изисквания за достъп до видеонаблюдението и записите от камерите на същото към персонала на ЦПЛР–ОС.

РАЗДЕЛ VI
РАБОТА С УЧЕНИЦИ С ПРОБЛЕМНО ПОВЕДЕНИЕ

Чл. 37. КБППМНП (Комисия за работа с ученици с девиантно поведение) работи съвместно с обществения възпитател за корекция на поведението на ученици с проблемно поведение, което противоречи на ПД на ЦПЛР–ОС.
Чл. 38. Възпитателите в ЦПЛР–ОС оказват перманентно педагогическа и психологическа подкрепа на ученици с проблемно поведение и индивидуален подход и действия, съобразно ЗПУО.

РАЗДЕЛ VII
КОНТРОЛНА ДЕЙНОСТ НА УЧЕНИЧЕСКОТО РЪКОВОДСТВО

Чл. 39. (1) Всяка група избира ученическо групово ръководство с председател. 
(2) Председателите на груповите ръководства сформират ученически съвет /УС/, който избира председател и е колективен орган на самоуправление на ЦПЛР-Общежитие за средношколци.
(3) Ученическият съвет се подпомага в работата си от комисия /възпитатели/, избрана на Педагогически съвет.
(4) Ученическият съвет работи по годишен план.

ГЛАВА ТРЕТА
РОДИТЕЛИ

Чл. 40. (1) Сътрудничеството и взаимодействието между родителите и ЦПЛР-Общежитие за средношколци се осъществяват всеки път, когато конкретна ситуация или поведение на ученика го прави необходимо. 
(2) Средство за връзка със семейството на ученика може да бъде електронната поща на един от родителите, както и мобилните им телефони. 
(3) Родители на ученици се допускат в ЦПЛР-Общежитие за средношколци след представяне на документ за самоличност (лична карта) и вписване в журнала за външни лица на портала.
(4) След 22 ч. не се допуска самоволно присъствие на родители в сградата на ЦПЛР-Общежитие за средношколци, освен в случаи, разрешени от дежурния възпитател.
Чл. 41. Родителите имат следните права:
(1) периодично и своевременно да получават информация за личностното развитието на децата им в образователно-възпитателния процес, за спазването на правилата на ЦПЛР-Общежитие за средношколци и за приобщаването им към общността;
(2) да се срещат с ръководството на ЦПЛР-Общежитие за средношколци, с груповия възпитател и с другите педагогически специалисти в удобно за двете страни време;
(3)  да се запознаят с Правилника за устройството и дейността на ЦПЛР-Общежитие за средношколци;
(4)  да присъстват и при желание от тяхна страна да бъдат изслушвани, когато се решават въпроси, които засягат права и интереси на ученика;
(5)  най-малко веднъж годишно да получават информация по въпроси, свързани със личностното развитие на децата им;
(6)  да изразяват мнение и да правят предложения за развитие на ЦПЛР-Общежитие за средношколци.
Чл. 42.  Родителите имат следните задължения:
(1) Да заплащат месечна такса от 9.20 евро по Наредба № 16 на Община Русе.
1. плащането на таксата да става в касата на общежитието или по банков път;
2.  Заплащането да се извършва от 1-во до 10-то число на текущия месец. След 10-то число се дължат законни лихви.
  3. Периоди за заплащане:
- ежемесечно
- на тримесечие
- за І-ви учебен срок от 15.09 до 31.01
- за ІІ-ри учебен срок от 01.02 до 30.06
- годишно
- за 12 клас до 31.03 авансово се заплащат месечните такси за  април и май.
- за останалите класове до 30.04  авансово се заплащат месечните такси за  май и юни, а при необходимост и половин такса за  месец юли ако им предстои учебен стаж.  
(2) да осигуряват редовното присъствие на ученика ЦПЛР-Общежитие за средношколци, като уведомяват своевременно дежурния възпитател за отсъствие на ученика , срок и причини;
(3) редовно да се осведомяват за своите деца относно успеха и развитието им в образованието и спазването на правилата в ЦПЛР-Общежитие за средношколци;
(4)да съдействат за спазването на  Правилника за устройството и дейността на ЦПЛР-Общежитие за средношколци от страна на ученика;
(5) да участват в процеса на изграждане на навици за самоподготовка като част от изграждането на умения за учене през целия живот;
(6) да се явяват в ЦПЛР-Общежитие за средношколци след покана от директор или възпитател в подходящо за двете страни време; 
(7) родители на ученици се допускат в ЦПЛР-Общежитие за средношколци след представяне на документ за самоличност (лична карта) и вписване в журнала за външни лица на портала;
(8) след 22 часа не се допуска присъствие на родители в сградата на ЦПЛР-ОС, освен в случаи разрешени от дежурния възпитател;
(9) родителят трябва предварително да уведоми дежурния възпитател при отсъствие на ученик и причините и периода за отсъствие от ЦПЛР-ОС.


ГЛАВА ЧЕТВЪРТА
УПРАВЛЕНИЕ И РЕСУРСНО ОСИГУРЯВАНЕ

РАЗДЕЛ I
УСТРОЙСТВО И УПРАВЛЕНИЕ  НА ЦПЛР-ОБЩЕЖИТИЕ ЗА СРЕДНОШКОЛЦИ

Чл. 43. (1) ЦПЛР-Общежитие за средношколци се ръководи и представлява от директор, който се назначава от началника на РУО въз основа на конкурс, проведен по реда на Кодекса на труда.
(2) Директорът:
1. организира, контролира и отговаря за цялостната дейност на ЦПЛР-ОС;
2. представлява институцията пред органи, организации и лица и сключва договори с юридически и физически лица по предмета на дейност в съответствие с предоставените му правомощия;
3. подписва и подпечатва документите и съхранява печата на институцията;
4. контролира и отговаря за правилното водене и съхраняване на задължителните документи и съхранява учебната документация;
5. осигурява спазването и прилагането на държавните образователни стандарти;
6. анализира и отчита цялостната дейност на ЦПЛР-Общежитие за средношколци и предоставя информация за дейността на институцията;
7. председателства педагогическия съвет и осигурява изпълнението на взетите от него решения;
8. организира приемането на ученици и обучението и възпитанието им в съответствие с държавните образователни стандарти;
9. ръководи разработването на проекти и програми за реализиране на държавната политика за развитие на способностите и изявите на учениците;
10. утвърждава плановете за работа на направленията в ЦПЛР-Общежитие за средношколци и програмите за обучение съобразно специфичния план за обучение за центровете за подкрепа за личностно развитие по чл. 49, ал. 1, т. 1 от ЗПУО; разпределя преподавателската работа между възпитателите съгласно утвърдените норми за преподавателска заетост;
11. утвърждава Списък – образец №3;
12. изпълнява норма на преподавателска работа в съответствие с определената норма за преподавателска работа;
13. създава организация за осигуряване на необходимите материални, финансови и човешки ресурси за занимания и творчески изяви на учениците;
14. създава условия за повишаване на квалификацията на служителите;
15. награждава ученици, награждава и наказва възпитатели и служители в съответствие с Кодекса на труда, ЗПУО и с този правилник;
16. награждава външни лица, общественици и граждани, подпомогнали дейността на ЦПЛР-Общежитие за средношколци;
17. прилага разпоредбите на трудовото законодателство по отношение на служителите на ЦПЛР-Общежитие за средношколци; 
18. изготвя длъжностно разписание на персонала и утвърждава поименно разписание на длъжностите и работните заплати;
19. отговаря за законосъобразното, целесъобразно и икономично разпореждане с бюджетните средства;
20. разпорежда се с финансовите средства при спазване на действащата нормативна уредба;
21. осигурява безопасни условия за обучение и труд;
22. съдейства на компетентните органи при извършване на проверки в ЦПЛР-Общежитие за средношколци;
23. осъществява взаимодействие с родители, организации и др.
24. осъществява международни контакти и изяви;
25. участва при разработване и обсъждане на нормативни актове и документи по компетентност;
26. изпълнява и други функции, възложени му със закон, подзаконови нормативни и други административни актове.
[bookmark: _Hlk222472156](3) При отсъствие на директора за срок, по-малък от 60 календарни дни, той определя свой заместник от педагогическия персонал на ЦПЛР-Общежитие за средношколци със заповед, в която се посочват обемът и правомощията по време на отсъствието му;
(4) Реализира приходи от ползване на базата на ЦПЛР-Общежитие за средношколци, съгласно заповед на Кмета на Община – Русе.
Чл. 44. (1) В изпълнение на своите правомощия директорът издава заповеди.
(2) Административните актове на директора могат да се обжалват по реда на Административно процесуалния кодекс.
Чл. 45. Педагогическият съвет на ЦПЛР-Общежитие за средношколци като специализиран орган за разглеждане и решаване на основни педагогически въпроси:
(1) Приема:
1. стратегия за развитие на институцията за следващите четири години, която при необходимост се актуализира;
2. правилник за дейността; 
3. програмата за работа по групи;
4. план за дейностите (календарния план);
5. планове на методическото обединение, клубове ;
6. вътрешни правилници и планове, свързани с дейността.
(2) Разглежда и приема организационните педагогически форми.
(3) Определя начина за приемане на ученици в ЦПЛР-Общежитие за средношколци при спазване на нормативните актове.
(4) Прави предложения на директора за награждаване на ученици, при необходимост за временно освобождаване от наем на ученици, намиращи се в затруднено финансово положение  и за предприемане на дейности за мотивация и преодоляване на проблемното поведение.
(5) Утвърждава символите и ритуалите в ЦПЛР-Общежитие за средношколци.
(6) Запознава се с бюджета на институцията.
(7) Прави предложения за подобряване и обогатяване на материално-техническата база и взема решения.
Чл. 46. (1) Педагогическият съвет на ЦПЛР-Общежитие за средношколци включва в състава си всички педагогически специалисти на трудов договор.
(2) В заседанията на ПС могат да участват по негово решение и счетоводител и други лица от персонала, представители на груповите ръководства, представители на специализирани органи и учебни заведения и други по преценка.
Чл. 47. Педагогическият съвет работи по годишен план одобрен от Педагогическия съвет.
Чл. 48. (1) Извънредни заседания се свикват по необходимост от директора по искане на най-малко 1/3 от числения състав.
(2) Решенията се приемат с обикновено мнозинство, при присъствието на най-малко 2/3 от състава на ПС.
(3) Решенията на ПС могат да бъдат отменени от самия съвет /или изменени/ с квалифицирано мнозинство 2/3 от гласовете на присъстващите или от Началника на РУО на МОН.
Чл. 49. За всяко заседание на ПС се води протокол от избран в началото на учебната година от състава на ПС секретар, в негово отсъствие - от избран на заседанието такъв.
Чл. 50. Педагогическият съвет избира комисии по оперативна необходимост.
Чл. 51. (1) Решенията на Педагогическия съвет са задължителни за всички негови членове, служители и ученици от ЦПЛР-Общежитие за средношколци.
(2) Освобождаване от участие в заседание става само от председателя на съвета.
(3) Всеки член на ПС има право да прави предложение и изказва съображения по разглежданите въпроси и издадените заповеди. 







РАЗДЕЛ II
КОНТРОЛНА ДЕЙНОСТ

Чл. 52. На контрол - педагогически и административен подлежи дейността на директора от РУО, Община - Русе и други специализирани институции. Учебно-помощната и възпитателна дейност на възпитателите по спазване на Правилника за дейността на ЦПЛР-Общежитие за средношколци, длъжностните характеристики, трудовата и служебна дисциплина от педагогическия и непедагогически персонал на ЦПЛР-Общежитие за средношколци също са предмет на контролна дейност.
Чл. 53. Съобразно специфичната дейност на ЦПЛР-Общежитие за средношколци формите за вътрешна контролна дейност са: цялостни, тематични и текущи проверки, наблюдения, анализи, корекции и оценки.
Чл. 54. (1) Контролната дейност на директора се организира в съответствие с чл. 31 от Наредба № 15 за статута и професионалното развитие на учителите, директорите и другите педагогически специалисти и плана за контролната дейност на ЦПЛР-Общежитие за средношколци.
(2) Констатациите от проверките се вписват в книгата за контролната дейност на директора.
Чл. 55. Текущият контрол се осъществява от  възпитателите чрез избрани от тях форми на проверка за: самоподготовка на учениците, знанията по отделните учебни предмети, редовността на посещенията в училище на учениците, отсъствия и закъснения в ЦПЛР-Общежитие за средношколци, спазване на Правилника за дейността и др.

РАЗДЕЛ III
ИМУЩЕСТВО И ИЗТОЧНИЦИ ЗА ФИНАНСИРАНЕ

Чл. 56. (1) ЦПЛР-Общежитие за средношколци е общинска институция и се финансира през бюджета на Община-Русе.
(2) Имотът, предоставен за управление и ползване от ЦПЛР-Общежитие за средношколци, е публична общинска собственост. 
(3) Имотът по ал. 2, както и части от него, могат да се отдават под наем или да се ползват съвместно по договор с трети лица при условия и по ред, определени в Закона за общинската публична собственост и Правилника за прилагане му.
Чл. 57. ЦПЛР-Общежитие за средношколци прилага делегиран бюджет и представлява второстепенен разпоредител при условия и по ред, определени с ДОС за финансиране на институциите, а първостепенен разпоредител на бюджета е Община–Русе.
Чл. 58. (1) Директорът и главният счетоводител на ЦПЛР-Общежитие за средношколци разработват проекто-бюджет и го предлагат за приемане от Община - Русе.
(2) След приемане на бюджета директорът осигурява изпълнението му, за което се отчита пред Общото събрание на трудовия колектив.
Чл.59. ЦПЛР-Общежитие за средношколци може да реализира доходи от собствена дейност - от услуги по предмета на дейността на институцията и други дейности.
Чл. 60. Директорът, съгласно ежегодна заповед на Кмета на Община – Русе, определяща правата на второстепенните разпоредители с бюджетни средства, реализира приходи от отдаване под наем на части от базата, ако това не противоречи на основната дейност.
[bookmark: _Hlk222473620]Чл. 61. Отчисленията от фонд СБКО се извършват месечно съгласно нормативните актове, а изразходването им се решава на Общо събрание на трудовия колектив.


ГЛАВА ПЕТА
ЗАДЪЛЖИТЕЛНА ДОКУМЕНТАЦИЯ

Чл. 62. (1) В ЦПЛР-Общежитие за средношколци – Русе се води задължителна документация в съответствие с НАРЕДБА № 8 от 11.08.2016 издадена от Министъра на образованието и науката за информацията и документите за системата на предучилищното и училищно образование и спецификата на институцията. 
1. Книга за решенията на педагогическия съвет и протоколи от заседанията
2. Книга за регистриране заповедите на директора и оригиналните заповеди: 
- вътрешни 
- по трудовите правоотношения (ТПО)
3. Книга за контролната дейност на директора и констативни протоколи от направените проверки
4. Книга за регистриране на проверките на контролните органи на МОН
5. Дневник за входяща кореспонденция и класьор с кореспонденцията.
6. Дневник за изходяща кореспонденция и класьор с кореспонденцията
7. Книга за регистриране на даренията и класьор със свидетелства за даренията
8. Свидетелство за дарения
9. Летописна книга
10. Дневник на група 
11. Протоколна книга на Общото събрание на трудовия колектив.
12. Лична документация на ученика:
12.1 заявление за прием в ЦПЛР-Общежитие за средношколци;
12.2 служебна бележка от училище.
13. Санитарна книга.
14. Книга на охраната
15. Списък – Образец №3 в НЕИСПУО, съгласно чл.13, ал 2, т. 3 от Наредба № 15 за статута и професионалното развитие на учителите, директорите и другите педагогически специалисти.
(2) Задължителната училищна документация за системата на средното образование се създава, води, съхранява и унищожава по ред и условия, определени в ЗПУО.
Книгите и рапортните тетрадки се въвеждат в употреба след прошнуроване, прономероване и подпечатване с печата на ЦПЛР-Общежитие за средношколци.


ЗАКЛЮЧИТЕЛНИ РАЗПОРЕДБИ

§ 1.Този правилник се издава на основание чл. 49, ал. 1, т. 1 , ал.3 и 5 от ЗПУО .
§ 2. Правилникът е разработен на базата на ЗПУО, Наредба № 4 за нормите и заплащане на труда, от Наредба № 15 за статута и професионалното развитие на учителите, директорите и другите педагогически специалисти и Наредбата за финансиране на институциите в системата на предучилищното и училищно образование.
§ 3. Правилникът влиза в сила от датата на приемането му на Педагогически съвет и е в сила до приемане на нов или актуализиране поради промяна на нормативната база.
§ 4. Правата, задълженията и отговорностите на педагогическия и непедагогически персонал се уреждат с длъжностни характеристики и Правилник за вътрешния трудов ред на ЦПЛР-Общежитие за средношколци.
§ 5. За всички неуредени в настоящия правилник се прилагат правните норми регламентирани в ЗПУО
§ 6. ПУД е приет на заседание на ПС с протокол № 7 / 10.02.2026 г.

